**זכרונותיו של ישראל גוטמן ז"ל – מייסד מועדון רוטרי כפר סבא**

הדבר התחיל בשנת 1960.

בדש בגדו של מכר הבחנתי בסמל שלא ידעתי את טיבו. כששאלתי מה זה הסביר לי המכר שהסמל מסמל את תנועת הרוטרי הבינלאומית, את מגמתו ותפקידו בקהילה בה אתה חי.

בהזדמנות זאת שאל אם אפשר להקים מועדון בכפר סבא או מועדון משותף עם רעננה.

שאלת המכר מצאה אוזן קשבת ובפגישה עם ידידי בכפר סבא התחלתי "למכור את הרעיון". הרעיון להקמת מועדון רוטרי לא נתן לי מנוח וכשראיתי שהפעולה המשותפת עם רעננה אינה מתקדמת, החלטתי לחתור לקראת הקמת מועדון עם אנשי כפר סבא בלבד.

לא קל היה למצוא בכפר סבא 20 חברים ראשונים שיסכימו ויתאימו להיות חברים במועדון.

כשפניתי לכמה מידידי והסברתי להם שבכוונתי להקים מועדון רוטרי בכפר סבא, בכלל לא הבינו אותי. "בכפר סבא מועדון רוטרי ? לא תצליח" אמרו לי. "ואם תצליח בהתחלה, זה לא יחזיק מעמד זמן רב" היו כאלה שרצו לדעת מה זה רוטרי ? הסברתי להם לפי מיטב הבנתי שמועדון רוטרי הוא מועדון שירות שפועל לטובת הקהילה בה הוא נמצא, הרוטרי הוא מועדון חברתי ואל מפלגתי.

"גוטמן" הם אמרו לי "זה לא בשביל כפר סבא, רוב האנשים כאן ממעמד הפועלים, סוציאליסטים, לכן זה לא מתאים". בכל זאת הצלחתי לגייס 20 חברים ראשונים למועדון.

הקושי התחיל כשרצינו להתחיל בפעולה והתברר לנו שאין בכפר סבא מקום שיוכל לארח אותנו לפי הנוהג המקובל ברוטרי.

בכפר סבא אין בית קפה, לא מסעדה, לא מלון, מה לעשות ?

באין ברירה קיימנו את הפגישות השבועיות הראשונות במלון פיתוח רעננה. כעבור כמה פגישות החלטנו שהמקום אינו מתאים וחידשנו את החיפושים אחר מקום מפגש בכפר סבא. לאחר שידולים רבים הסכים ברוב טובו בעל אולם הבריתות בבית היולדות לארח אותנו. הכיבוד שקיבלנו היה שיירים מחגיגות ברית מילה והיחס אל תשאלו...

משם נדדנו לחדר האוכל בבית הספר אוסישקין. גם פה לא נמצא המארח המתאים. באין ברירה ערכנו את הפגישות בבתי הרוטריונים, בכל שבוע בבית אחר.

עם הקמת בית ויצו באה הגאולה (מדובר בבית שרה "הארמון").

את הצ'ארטר ( מסמך הסמכה מרוטרי בינלאומי) קיבלנו בחודש דצמבר 1960.

את ערב ההסמכה חגגנו ביום 14.2.1961 בהשתתפותם של הנגיד הראשון לאזור 199 מר ווסלי אהרון, ראש ה עיר מר סורקיס, ונציגי מועדונים מכל הארץ. אפילו ממרחקים באו כמו קריית שמונה, חיפה, נהריה, נצרת ועוד.

חגגנו לפי כל כללי הרוטרי במצב רוח מרומם ובארוחת ערב טעימה.

**החברים המייסדים של מועדון רוטרי כפר סבא**

1. ישראל גוטמן ז"ל
2. ד"ר ארנסט גבריאל פרסר ז"ל
3. ד"ר אלפרד גרינבאום ז"ל
4. זאב פורת ז"ל
5. ד"ר פריץ ביבר ז"ל
6. שלום אקרמן ז"ל
7. ברוך טמפלהוף ז"ל
8. אריה ברקוביץ ז"ל
9. מישה בוכלצב ז"ל
10. צבי שוורץ ז"ל
11. מרדכי אלקלעי ז"ל
12. אברהם הררי ז"ל
13. יוסף טרינצר ז"ל
14. דוד יעבץ ז"ל
15. אברהם ירון ז"ל
16. מרדכי מולצ'דסקי ז"ל
17. אברהם פלדנקרייז ז"ל
18. אוטו שטיינר ז"ל
19. מאיר רוזנפלד ז"ל
20. אברהם עמרמי ז"ל
21. מרדכי פרוינד ז"ל
22. אפרים פרידלנדר ז"ל

מועדון רוטרי כפר סבא פועל ברציפות מאז ועד היום (2023), מונה 43 חברים והיה פעיל במאות פרויקטים לטובה הקהילה בכפר סבא.

ערך: אייבי ברכה